b'\n_START_ARTICLE_\nPartit Agrari de Mold\xc3\xa0via\n_START_SECTION_\nHist\xc3\xb2ria\n_START_PARAGRAPH_\nEl Partit Agrari t\xc3\xa9 els seus or\xc3\xadgens en un club parlamentari de 60 diputats anomenat Via\xc5\xa3a Satului (La vida del poble), creat l\'abril de 1990. El partit va ser creat formalment el novembre de 1991, tres mesos despr\xc3\xa9s de la independ\xc3\xa8ncia de Mold\xc3\xa0via de la d\'Uni\xc3\xb3 Sovi\xc3\xa8tica; Dumitru Mo\xc5\xa3pan va ser el seu primer president. En aquell moment, el Parlament de Mold\xc3\xa0via era el sorgit de les eleccions de 1990, quan els partits pol\xc3\xadtics no comunistes encara eren prohibits, i els diputats van entrar i sortir lliurement dels partits que naixien en un entorn ca\xc3\xb2tic. D\'aquesta manera, el PDAM, que tenia una orientaci\xc3\xb3 pol\xc3\xadtica clara, poder institucional b\xc3\xa0sic i bona organitzaci\xc3\xb3, guany\xc3\xa0 r\xc3\xa0pidament la majoria dels escons i esdevingu\xc3\xa9 el partit efectiu de govern, mantenint-se en el centre del govern d\'unitat nacional format a mitjans de 1992, despr\xc3\xa9s de les hostilitats en la guerra de Transn\xc3\xadstria._NEWLINE_Format en gran part per l\'antiga elit agr\xc3\xa0ria comunista, esdevingu\xc3\xa9 el palad\xc3\xad de la sobirania de Mold\xc3\xa0via, oposant-se als intents d\'uni\xc3\xb3 tant a Romania com a R\xc3\xbassia. Durant un temps, els membres m\xc3\xa9s radicals van rebutjar la descripci\xc3\xb3 \xc3\xa8tnica dels moldaus i de la seva llengua com a roman\xc3\xa8s, mantenint la visi\xc3\xb3 sovi\xc3\xa8tica de la distinci\xc3\xb3 \xc3\xa8tnica entre moldaus i romanesos. Cap al 1994, aquesta ideologia, sovint anomenada moldavisme, esdevingu\xc3\xa9 un element central de la plataforma del partit. Va ser promogut notablement en un discurs del dirigent m\xc3\xa9s important del moment, Mircea Snegur, marcant un canvi en la seva postura anterior, m\xc3\xa9s proromanesa._NEWLINE_El discurs, sense dubte, va ajudar a impulsar el PDAM a la vict\xc3\xb2ria en les eleccions legislatives moldaves de 1994, les primeres des de la independ\xc3\xa8ncia, amb un 43,2% i 56 escons. El Front s\'havia debilitat degut a la impopularitat del panromanesisme, i la ret\xc3\xb2rica de Snegur defensava la independ\xc3\xa8ncia i la integritat territorial, cosa que fomentaria la vict\xc3\xb2ria en el refer\xc3\xa8ndum de 1995 a favor de la independ\xc3\xa8ncia de Mold\xc3\xa0via (95,4% a favor). Alhora, a les eleccions locals de 1995 el partit va obtenir el 47% dels vots. _NEWLINE_Despr\xc3\xa9s de les eleccions de 1994, els agraris van revertir una s\xc3\xa8rie de reformes del Front Popular promulgades uns anys abans. El Parlament vot\xc3\xa0 per posar "De\xc5\x9fteapt\xc4\x83-te, rom\xc3\xa2ne!", usat a Romania tamb\xc3\xa9 com a himne nacional. La Constituci\xc3\xb3 de Mold\xc3\xa0via de juliol de 1994 descrivia la llengua de l\'estat com a llengua moldava sense fer cap refer\xc3\xa8ncia a la seva relaci\xc3\xb3 amb el roman\xc3\xa8s, com havien fet les lleis ling\xc3\xbc\xc3\xadstiques de 1989. Les proves d\'idioma per a ingressar a la funci\xc3\xb3 p\xc3\xbablica foren suspeses, i el Departament Estatal de Lleng\xc3\xbces, que anteriorment havia dut a terme batudes en institucions per assegurar-se que els empleats coneixien la llengua oficial, foren eliminades. Aquestes mesures acabaren amb la pol\xc3\xa8mica ling\xc3\xbc\xc3\xadstica i van fer Mold\xc3\xa0via biling\xc3\xbce de facto._NEWLINE_Tamb\xc3\xa9 van donar suport l\'autogovern de Gaga\xc3\xbasia. A m\xc3\xa9s, va recolzar relacions m\xc3\xa9s estretes amb R\xc3\xbassia i les ex rep\xc3\xbabliques sovi\xc3\xa8tiques, participant en les estructures econ\xc3\xb2miques de la Comunitat d\'Estats Independents (a la que es va unir el 1994), per\xc3\xb2 no en les pol\xc3\xadtiques ni en les militars, advocant per la neutralitat permanent i la prohibici\xc3\xb3 de l\'establiment de tropes estrangeres al seu territori (aleshores estacionades a Transn\xc3\xadstria. El PDAM desitjava una lenta transici\xc3\xb3 al capitalisme aprovant reformes cap al lliure mercat per\xc3\xb2 amb subvencions i cr\xc3\xa8dits generosos a l\'agricultura._NEWLINE_Malgrat els compromisos ling\xc3\xbc\xc3\xadstics assolitsel 1994, l\'afer va ressorgir el mar\xc3\xa7 de 1995, quan les manifestacions estudiantils reclamaven que la Constituci\xc3\xb3 reconegu\xc3\xa9s el moldau com a llengua romanesa. Snegur va mostrar el seu suport a aquestes demandes en un discurs el mes seg\xc3\xbcent per tal de diferenciar-se en la pr\xc3\xb2xima elecci\xc3\xb3 com a president de Mold\xc3\xa0via. Aviat Snegur i el seu rival, Petru Lucinschi, formaren els seus propis partits pol\xc3\xadtics, el primer apel\xc2\xb7lant a la dreta i el segon a l\'esquerra i als eslaus. El tercer candidat fou el primer ministre de Mold\xc3\xa0via Andrei Shangeli. Aix\xc3\xb2 va provocar un trencament del partit, i la vict\xc3\xb2ria de Lucinschi va facilitar un programa ambici\xc3\xb3s de privatitzaci\xc3\xb3 el 1997 malgrat la resist\xc3\xa8ncia del PDAM i els seus aliats eslaus, tot i que es van mantenir els subsidis agraris, i en aquest sector la privatitzaci\xc3\xb3 fou lenta._NEWLINE_El PDAM es va ensorrar a les eleccions legislatives moldaves de 1998, amb el 3,6% dels vots i sense entrar al Parlament. Dues raons principals van ser la causa: el malestar econ\xc3\xb2mic i el debilitament de la q\xc3\xbcesti\xc3\xb3 \xc3\xa8tnica va permetre un ressorgiment comunista, i les controv\xc3\xa8rsies entre els simpatitzants PDAM per Snegur, Lucinschi i Sangheli causat la divisi\xc3\xb3 interna. D\'altra banda, amb el partit de Snegur ocupant el centredreta, Lucinschi el centre i els comunistes l\'extrema esquerra, els esquerrans moderats del PDAM van ser flanquejats, despr\xc3\xa9s d\'haver-se alienat dels camperols moldaus per aliar-se amb els eslaus contra el m\xc3\xa9s popular Lucinschi i la seva oposici\xc3\xb3 a la privatitzaci\xc3\xb1o de les granges col\xc2\xb7lectives. Fins a les eleccions legislatives moldaves de 2001 van governar tres aliances com a manera de bloquejar l\'acc\xc3\xa9s al poder dels comunistes, que va guanyar les eleccions d\'aquell any. El PDAM va treure l\'1,2% dels vots, i no va recuperar el terreny a les eleccions locals de 2003. _NEWLINE_En el 8\xc3\xa8 Congr\xc3\xa9s del partit el juliol de 2004, el seu nom va ser canviat a la seva forma actual, i malgrat els preparatius per fer-ho, no va poder participar en les eleccions legislatives moldaves de 2005. Actualment \xc3\xa9s dirigit per Anatol Popu\xc5\x9foi i potser t\xc3\xa9 uns 10.000 membres. A les eleccions legislatives moldaves d\'abril de 2009 va fer costat als comunistes governants, i Popu\xc5\x9foi fou incl\xc3\xb2s com a candidat en la seva llista.'